和李似表丞廳梅發用胡士曹韵
作者：周紫芝
朝代：宋

paragraphs: 江頭雪屋知誰家，雪中冷艶空争華。
不知何郎閉東閣，坐看江梅初着花。
谷底春回猶未透，天寒袖薄姿微瘦。
黄昏有月誰復知，舉世無花出君右。
人生一月幾胡盧，枝猶在手霜滿鬚。
湖邊孤坐不飲酒，西湖處士空清臞。
知君不學崔斯立，幅巾漫對枯松株。
鉄心雖冷白自勝，金縷醉歌歡豈無。
明朝花在有新句，詩成阿買還當書。